Colet suspect în fața Ambasadei Rusiei din București. Ce au descoperit pirotehniștii
Este alertă în Capitală, după ce un colet suspect a fost descoperit în fața Ambasadei Rusiei. La fața locului au sosit pirotehniștii care fac verificări, iar traficul este blocat.
Apelul la 112 a fost dat la 17.50, cel mai probabil de o persoană care trecea prin zonă și a observat pe o bancă un colet suspect. Se pare că ar fi vorba despre o geantă de femeie.
La fața locului s-au prezentat de urgență trupele Antitero, dar și pirotehniștii, care au intervenit prompt, conform procedurii, cu un robot mecanic ce s-a apropiat de colet.
Coletul suspect era doar o geantă de femeie
Procedura presupune ca acel robot să scaneze acel colet, iar dacă este periculos să fie urcat într-o remorcă antibombă, iar dacă nu este periculos să se deschidă și să fie predat poliției.
A fost restricționat traficul de la strada Ion Mincu până la Arcul de Triumf, nu s-a circulat nici pe străzile adiacente, nici pe jos, nici cu mașina. Singurii care au fost lăsați să intre într-un hotel din apropiere au fost persoanele care participau la o nuntă.
Cei de la SRI ne-au transmis pe surse că a fost deschis coletul și ar fi vorba doar despre o geantă de femeie.
Sursa: Pro TV
Dată publicare:
16-03-2024 18:43